La Fundació Rosa Maria Vivar, beneficiària en la 13a edició dels Premis Gaudí Gresol - Fundación Rosa María Vivar (Alzheimer Reus)
La Fundació Rosa Maria Vivar,…
El passat 13 de juny es van celebrar a l’auditori Gaudí del Tecnoparc firaReus la 13a edició dels Premis Gaudí Gresol a la Notorietat i l’Excel·lència, uns guardons promoguts per la Fundació Gresol en col·laboració amb l’Ajuntament de Reus que destaquen com una de les principals trobades socials a la capital del Baix Camp.
Enguany, el sopar solidari organitzat per la Fundació Gresol va ser en benefici de la Fundació Rosa Maria Vivar per contribuir a la construcció del Centre diürn per al tractament no farmacològic de les persones amb Alzheimer, on es promouran les teràpies d’estimulació cognitiva més innovadores amb la finalitat de conservar la qualitat de vida dels seus usuaris. Aquesta serà també una solució pels familiars i cuidadors, perquè puguin continuar el seu dia a dia amb la tranquil·litat de saber que els seus ésser estimats estaran “millor que a casa”.
Durant la gala, alguns dels guardonats van mostrar la seva sensibilitat vers el projecte; com van ser el guanyador del Premi de Literatura, Víctor Amela, la guanyadora del Premi de Televisió, Irene Montalà, i la companyia Tricicle com a guanyadora del Premi de Teatre.
Agraïm, doncs, el suport i l’empatia que hem rebut de la Fundació Gresol i dels guardonats de la 13 edició dels Premis Gaudí Gresol a la Notorietat i l’Excel·lència.
Originalment denominada Catalunya Nova, es va fundar per formar i reforçar els vincles existents entre els empresaris del territori. Avui en dia, la Fundació agrupa prop de 150 empresaris que representen les empreses més importants del Camp de Tarragona, i s’ha consolidat com un espai d’intercanvi d’idees i un fòrum de trobada i de debat dels temes d’actualitat amb major incidència en el món econòmic, empresarial, polític i social, a més de ser una excel·lent plataforma que reconeix l’esforç i l’excel·lència de personalitats destacades.
Gresol lliura anualment aquests premis amb l’objectiu de distingir persones que han destacat per la seva trajectòria professional i personal, pels seus mèrits i per la seva dedicació. Així, es celebra una gala que concentra personalitats de renom de totes les àrees, tant de Catalunya com de la resta de l’Estat.
Entre els premiats en edicions anteriors, hi figuren personalitats tan rellevants com Pau Gasol, Valentí Fuster, Luis del Olmo, Ferran Adrià, Juan A. Samaranch i Torelló, Isidre Fainé, Carles Sentís, Eduard Punset, Antoni Brufau, Mercè Sampietro, Joan Roca, Carme Ruscalleda, Anna Ferrer, Maribel Verdú, Elena Arzak, Josep M. Pou, Marc Márquez, Jordi Cruz, Joan Pera, Manel Fuentes, Josep M. Mainat, Ildefonso Falcones, María Blasco o Rafael Matesanz, entre d’altres.
Etiquetes: Premis Gaudí Gresol